വ്യാജ രേഖ ചമച്ച് ആഡംബര കാറിന്റെ ഉടമസ്ഥാവകാശം മാറ്റി കഥ മെനഞ്ഞ് മോഷണവും, ഒടുവില് അറസ്റ്റ് തൃശ്ശൂര്: വ്യാജ രേഖ ചമച്ച് ആഡംബര കാറിന്റെ ഉടമസ്ഥാവകാശം മാറ്റിയ സംഭവത്തില് രണ്ടുപേര് തൃശ്ശൂരില് അറസ്റ്റില്. അയ്യന്തോള് സദേശി ജയപ്രകാശന്, നേടുപുഴ സ്വദേശി നിതീഷ് എന്നിവരാണ് ഒല്ലൂര് പൊലീസിന്റെ പിടിയിലായത്. രണ്ട് ആഴ്ച മുന്പാണ് ഒല്ലൂരിലെ കാര് വില്പനശാലയില് നിന്ന് ആഡംബര കാര് ഓടിച്ചു നോക്കാന് എന്ന വ്യാജേന രണ്ട് പേര് മോഷ്ടിച്ചത്. തുടര്ന്നുള്ള അന്വേഷണത്തില് ആണ് ജയപ്രകാശനും നിതീഷും അറസ്റ്റില് ആയത്. പണയം ആയി നല്കിയ ബെന്സ് കാറിന്റെ യഥാര്ത്ഥ ഉടമ അറിയാതെ വ്യാജ ഒപ്പിട്ട് ആര്ടി ഓഫീസില് സമര്പ്പിച്ച് ഉടമസ്ഥാവകാശം മാറ്റിയ കേസില് ആണ് അറസ്റ്റ്. സാമ്ബത്തിക ബാധ്യതയെ തുടര്ന്ന് കാറുടമ ഉയര്ന്ന പലിശക്ക് ജയപ്രകാശനില് നിന്ന് പണം കടം വാങ്ങി, ഈടായി തന്റെ ബെന്സ് കാറും, രേഖകളും നല്കിയിരുന്നു. കാറിന്റെ ബാങ്ക് വായ്പ അടച്ച് തീര്ക്കാന് ബുദ്ധിമുട്ട് വന്നതോടെ ഉടമ മരത്താക്കരയിലുള്ള ഒരു ഷോറൂമില് വാഹനം വില്ക്കുന്നതിനായി സമീപിക്കുകയും, ഷോറൂം ഉടമ വാഹനത്തിന്റെ ബാങ്ക് വായ്പ ബാധ്യതയും, ജയപ്രകാശിന്റെ ബാധ്യതയും അടച്ച് തീര്ക്കുകയും ചെയ്തു. എന്നാല് കാറിന്റെ ആര്സി ബുക്ക് നഷ്ടപ്പെട്ടു പോയി എന്ന് ജയപ്രകാശ് ഇരുകൂട്ടരെയും പറഞ്ഞു പറ്റിച്ചു. വാഹനം ഷോറൂമില് വില്പ്പനക്കായി നിര്ത്തിയിട്ടിരുന്ന സമയത്താണ് ഇരുവരും കാര് മോഷ്ടിച്ചത്. പിന്നീടുള്ള അന്വേഷണത്തിലാണ് ആര്ടി ഓഫീസില് യഥാര്ത്ഥ ഉടമയുടെ വ്യാജ ഒപ്പിട്ട സെയില് ലെറ്റര് ഉപയോഗിച്ച് ജയപ്രകാശ് നിതീഷിന്റെ പേരിലേക്ക് വാഹനം മാറ്റിയ കാര്യം അറിയുന്നത്. ഉടമസ്ഥാവകാശം മാറ്റുന്നതിന് ഒടിപി വരുന്നതിനായി കൊടുത്ത ഫോണ് നമ്ബറുകള് പ്രതികളുടെ തന്നെയാണെന്ന് അന്വേഷണത്തില് വ്യക്തമായി. പ്രതികളുടെ പേരില് നിരവധി വഞ്ചന കേസുകള് ഉണ്ടെന്നു പൊലീസ് വ്യക്തമാക്കി. കോടതിയില് ഹാജരാക്കിയ പ്രതികളെ റിമാന്ഡ് ചെയ്തു.